Адыгэ академием и лэжьыгъэм пещэ
Бадзэуэгъуэм и 20-м «Синдика» хьэщІэщым ЩІэныгъэхэмкІэ Дунейпсо Адыгэ Академием и чэзу зэІущІэр щызэхэтащ. Ар ирагъэкІуэкІащ Академием и вице-президент ХьэфІыцІэ Мухьэмэдрэ еджагъэшхуэ-секретарь нэхъыщхьэ Щхьэгъэпсо Сэфарбийрэ.
Академием хыхьэну зыхуагъэфэщахэм я анкетэхэм кърикІуам зэІущІэм щрипсэлъащ. ЩІДАА-м хагъэхьэну къыхалъхьащ: есэп щІэныгъэхэмрэ нано-информацэ технологиехэмкІэ къудамэм и член-корреспонденту: Мамчуев Мурат — Урысейм ЩІэныгъэхэмкІэ и Академием Къэбэрдей-Балъкъэрым щиІэ ЩІэныгъэ Центрым есэп гуэдзэмрэ автоматизацэмкІэ институтым и щІэныгъэ лэжьакІуэ пашэр; физикэ щІэныгъэхэмкІэ къудамэм и действительнэ члену: Экбэ Январбий — Абхъаз Республикэм ЩІэныгъэхэмкІэ и академием и вице-президентыр, Абхъаз къэрал университетым физикэ гуэдзэмкІэ кафедрэм и унафэщІыр, физикэ-математикэ щІэныгъэхэм я докторыр; энергетикэмкІэ, машиноухуэныгъэмкІэ, механикэмрэ Іуэху зехьэкІэхэмкІэ къудамэм и действительнэ членхэу: ЗекІуэрей Аслъэн — Ипщэ федерал щІыналъэм щыІэ щІэныгъэлІхэмрэ къэхутакІуэхэмрэ я Ассоциацэм и вице-президентыр, транспорт лІэужьыгъуэхэм я къызэгъэпэщакІуэхэм я Дунейпсо ассоциацэм и унафэщІыр, техникэ щІэныгъэхэм я докторыр; Апажэ Аслъэн — КІуэкІуэ Валерий и цІэр зезыхьэ Къэбэрдей-Балъкъэр мэкъумэш университетым и ректорыр, мэкъумэш щІэныгъэхэм я докторыр; Щоджэн Юрий — Урысейм щІэныгъэхэмкІэ и Академием механизацэмкІэ, электрификацэмрэ автомитизацэмкІэ и къудамэм и унафэщІыр, РАН-м и член-корреспондентыр; тхыдэ-филологие щІэныгъэхэмкІэ къудамэм и действительнэ члену: Ершов Виталий — Мэзкуу дэт щІыналъэ университетым стратегиемрэ аналитикэмкІэ и Центрым и унафэщІыр, тхыдэ щІэныгъэхэм я докторыр, профессорыр; Хъуэткъуэ Самир — КІэрашэ Тембот и цІэр зэрихьэу Адыгэ Республикэм щыІэ гуманитар къэхутэныгъэхэмкІэ институтым и щІэныгъэ лэжьакІуэ пашэр, тхыдэ щІэныгъэхэм я докторыр; жылагъуэ щІэныгъэхэмкІэ Академием и къудамэм и действительнэ члену: ТІрахъуэ Аслъэн — юридическэ щІэныгъэхэм я докторыр (Мейкъуапэ къалэ); член-корреспонденту — Къалмыкъ Жылэбий, тхыдэ щІэныгъэхэм я кандидатыр.
Апхуэдэу ЩІэныгъэхэмкІэ Дунейпсо Академием хэтхэр арэзы техъуащ адыгэм и тхыдэр, и щэнхабзэр, и гъуазджэр къэзыгъэлъагъуэ щІэныгъэ лэжьыгъэхэр къыдэгъэкІыным зратын зэрыхуейм. ДяпэкІэ ЩІДАА-м и жьауэм щІэту ирагъэкІуэкІыну къэхутэныгъэхэр мыпхуэдэу къэбгъэлъагъуэ хъунущ:
Естественнэ-щІэныгъэ къэхутэныгъэхэмкІэ иджыпсту щІэныгъэлІ гуп йолэжь томипщІ хъуну «Къэбэрдей-Балъкъэрым и щІыуэпс хъугъуэфІыгъуэхэр» зыфІаща лэжьыгъэшхуэм. Нобэ хьэзыр мэхъу тхылъитхур:
«Къэбэрдей-Балъкъэрым и щІыуэпс-ботаникэ икІи щІыуэпс зехьэнымкІэ тхыдэр» (жэуап зыхьыр академик Щхьэгъэпсо Сэфарбийщ).
«Къэбэрдей-Балъкъэрым и къэкІыгъэ хъугъуэфІыгъуэхэр» (жэуап зыхьыр академик Тембот ФатІимэтщ).
«Къэбэрдей-Балъкъэрым и псэущхьэ дунейр» (жэуап зыхьыр академик Щхьэгъэпсо Сэфарбийщ).
«Къэбэрдей-Балъкъэрым и щІыгулъ хъугъуэфІыгъуэхэр» (жэуап зыхьыр академик Къумахуэ Владимирщ).
«Къэбэрдей-Балъкъэрым и рекреацие хъугъуэфІыгъуэхэр» (жэуап зыхьыр Галачиевэ Ларисэщ).
ІІ. Гуманитар къэхутэныгъэхэмкІэ лэжьыгъэфІ йокІуэкІ. Апхуэдэу мы зэманым ягъэхьэзыр:
Нэгумэ Шорэ. Тхыдэ икІи филологие къэхутэныгъэхэр.ТомиплІ хъууэ.
Адыгэ уэрэдыжьхэмрэ пшыналъэхэмрэ.4-нэ томыр (елэжьыр ГъукІэ Анжелэщ).
Адыгэ тхыдэ-лІыхъужь уэрэдхэр.Япэ том. Андемыркъан теухуа уэрэдхэр (елэжьхэр Быхъурэ Мухьэмэд, Гъут Іэдэм, Хьэгъэжей Ланэ сымэщ).
Нартхэр. Адыгэ лІыхъужь эпос.ЕтІуанэ томыр. Уэзырмэс. Батэрэз. Ашэмэз (елэжьхэр Быхъурэ Мухьэмэд, Гъут Іэдэм, Табыщ Мурат сымэщ).
Адыгэ сурэт щІэнгъуазэ(хрестоматие). (Зэхэзыгъэувэр академик ХьэфІыцІэ Мухьэмэдщ).
Дунейм щыцІэрыІуэ адыгэ 1000(Зэхэзыгъэувэр академик ХьэфІыцІэ Мухьэмэдщ).
ЩІэныгъэхэмкІэ Дунейпсо Адыгэ Академием и лэжьыгъэм щІигъэхуэбжьэн зэрыхуейр псоми зэдэарэзыуэ къыхагъэщащ. Абы и зы лъэбакъуэщ щІэныгъэ журналыр дунейм къызэрытехьэр, щІэныгъэлІхэмрэ къэхутакІуэ ныбжьыщІэхэмрэ я лэжьыгъэхэр абы къызэрытехуэр.
ШУРДЫМ Динэ.
